Document ID: 32012R0380

KOMISSION ASETUS (EU) N:o 380/2012,
annettu 3 päivänä toukokuuta 2012,
Euroopan parlamentin ja neuvoston asetuksen (EY) N:o 1333/2008 liitteen II muuttamisesta alumiinia sisältävien elintarvikelisäaineiden käyttöä koskevien edellytysten ja käyttömäärien osalta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon elintarvikelisäaineista 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1333/2008 (1) ja erityisesti sen 10 artiklan 3 kohdan
sekä katsoo seuraavaa:
(1)
Asetuksen (EY) N:o 1333/2008 liitteessä II vahvistetaan unionissa elintarvikkeissa käytettäväksi hyväksyttyjen elintarvikelisäaineiden luettelo ja niiden käyttöä koskevat edellytykset.
(2)
Euroopan elintarviketurvallisuusviranomainen (EFSA) suositti 22 päivänä toukokuuta 2008 antamassaan lausunnossa (2) alumiinin siedettävän viikkosaannin (TWI) vähentämistä yhteen milligrammaan painokiloa kohti viikossa. Lisäksi EFSA katsoo, että merkittävässä osassa unionia kyseinen tarkistettu siedettävä viikkosaanti yleensä ylittyy suuria määriä kuluttavien kuluttajien, erityisesti lasten, osalta.
(3)
EFSA katsoo, että väestön altistuminen alumiiniyhdisteille tapahtuu pääosin elintarvikkeiden välityksellä, koska alumiinia esiintyy elintarvikkeissa luonnostaan ja alumiiniyhdisteitä käytetään elintarvikkeiden jalostuksessa, elintarvikelisäaineet mukaan lukien. EFSA ei kuitenkaan pysty arvioimaan määrällisesti eri lähteiden osuutta, mikä johtuu ravintotieteitä koskevan tutkimuksen suunnittelusta sekä käytetyistä määritysmenetelmistä, joilla määritellään ainoastaan elintarvikkeiden sisältämän alumiinin kokonaismäärä.
(4)
Asetuksen (EY) N:o 1333/2008 liitteessä II sallitaan alumiinia sisältävien elintarvikelisäaineiden käyttö lukuisissa elintarvikkeissa, usein hyvin suurina sallittuina enimmäispitoisuuksina tai ilman merkintää enimmäispitoisuuksista (Quantum satis).
(5)
Asetuksen (EY) N:o 1333/2008 liitteessä II ja Euroopan parlamentin ja neuvoston asetuksen (EY) N:o 1333/2008 liitteissä II ja III lueteltujen elintarvikelisäaineiden eritelmien vahvistamisesta annetussa komission asetuksessa (EU) N:o 231/2012 (3) sallitaan joidenkin sellaisten väriaineiden käyttö, jotka saattavat sisältää alumiinilakkoja, lukuisissa elintarvikkeissa, yleensä ilman mitään mainintaa alumiinilakkojen sisältämän alumiinin enimmäispitoisuuksista.
(6)
Sen vuoksi on aiheellista muuttaa nykyisiä käyttöä koskevia edellytyksiä ja vähentää alumiinia sisältävien elintarvikelisäaineiden käyttömääriä, alumiinilakat mukaan lukien, sen varmistamiseksi, että tarkistettua siedettyä viikkosaantia ei ylitetä.
(7)
Koska jo useiden vuosikymmenten ajan on käytetty valmistusmenetelmiä, joissa käytetään suuria elintarvikelisäainemääriä, olisi säädettävä siirtymäajasta, jotta elintarvikealan toimijoille jäisi aikaa mukautua tässä asetuksessa säädettyihin alumiinia sisältävien elintarvikelisäaineiden, muiden kuin lakkojen, käyttöä koskeviin uusiin vaatimuksiin.
(8)
Alumiinilakkojen alumiinipitoisuuden merkitseminen tuotteisiin, joita ei ole tarkoitettu myytäviksi lopulliselle kuluttajalle, on tällä hetkellä vapaaehtoista. Merkitsemisen on määrä tulla pakolliseksi 12 kuukauden kuluttua tämän asetuksen voimaantulosta, jotta alumiinilakkoja käyttäville elintarvikealan tuottajille jäisi aikaa mukautua tällaisille lakoille ehdotettuihin enimmäismääriin. Sen vuoksi olisi säädettävä pidemmästä kuin 12 kuukauden siirtymäajasta, jotta elintarvikealan toimijat voisivat mukautua tässä asetuksessa säädettyihin vaatimuksiin.
(9)
Liitettä II, sellaisena kuin se on muutettuna komission asetuksella (EU) N:o 1129/2011 (4), sovelletaan periaatteessa 1 päivästä kesäkuuta 2013. Liitteen II täytäntöönpanon tehostamiseksi on aiheellista lisätä liitteeseen ne soveltamisajat, joiden alkamispäivä ei ole 1 päivä kesäkuuta 2013 ja jotka sijoittuvat tämän asetuksen voimaantulon jälkeen.
(10)
Alumiinia sisältävää kantaja-ainetta bentoniittia E 558 ei elintarvikevalmistajien toimittamien tietojen mukaan enää käytetä. Sen vuoksi sitä ei enää ole asetuksen (EY) N:o 1333/2008 liitteessä III olevassa 1 osassa ja se olisi poistettava myös asetuksen (EY) N:o 1333/2008 liitteessä II olevassa B osassa olevasta kaikkia lisäaineita koskevasta luettelosta.
(11)
Alumiinia sisältävät elintarvikelisäaineet kalsiumalumiinisilikaatti E 556 ja alumiinisilikaatti (kaoliini) E 559 olisi poistettava asetuksen (EY) N:o 1333/2008 liitteessä II olevassa B osassa olevasta kaikkia lisäaineita koskevasta luettelosta, koska nämä lisäaineet voidaan korvata muilla elintarvikelisäaineilla.
(12)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, eivätkä Euroopan parlamentti ja neuvosto ole vastustaneet niitä,
ON HYVÄKSYNYT TÄMÄN ASETUKSEN:
1 artikla
Muutetaan asetuksen (EY) N:o 1333/2008 liite II tämän asetuksen liitteen mukaisesti.
2 artikla
1. Elintarvikkeita, jotka eivät täytä tässä asetuksessa vahvistettuja 1 päivästä helmikuuta 2014 sovellettavia säännöksiä ja jotka on saatettu laillisesti markkinoille ennen 1 päivää helmikuuta 2014, voidaan edelleen pitää kaupan niiden vähimmäissäilyvyysajan päättymiseen tai viimeiseen käyttöpäivään asti.
2. Poiketen siitä, mitä 1 kohdassa säädetään, alumiinilakkoja sisältäviä elintarvikkeita, jotka eivät täytä tässä asetuksessa vahvistettuja 1 päivästä elokuuta 2014 sovellettavia säännöksiä ja jotka on saatettu laillisesti markkinoille ennen 1 päivää elokuuta 2014, voidaan edelleen pitää kaupan niiden vähimmäissäilyvyysajan päättymiseen tai viimeiseen käyttöpäivään asti.
3 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 3 päivänä toukokuuta 2012.

Labels: 3
0
1
17